NaiveNeuron/SloPal huggingface dataset:
Madej, Róbert, poslanec NR SR (2016-12-07):
Rád by som tuto cestou informoval o tom, že som zvolal rokovanie ústavnoprávneho výboru dnes o 12.00 hod., ďakujem veľmi pekne.
Pleštinská, Zita, poslankyňa NR SR (2020-05-14):
Ďakujem pekne, pán predsedajúci. Napriek tomu, že všetci môžme mať rôzne názory, je to už druhé čítanie, a tento zákon bol prejednaný vo výbore aj ústavnoprávnom, a ja mám, ústavný práv..., ústavnoprávny výbor uznesením č. 39 z 13. mája 2020 s návrhom zákona súhlasil a odporučil ho Národnej rade schváliť. Čiže výsledok rokovania vlastne aj všetkých právnikov, všetkých, ktorí vlastne sedia v ústavnoprávnom výbore, je táto veta a tým pádom vlastne spochybňovať, ako myslím si, že nikto nechce. Na druhej strane, myslím, je potrebné povedať, že keď hovoríme o škode, áno, škoda je v tom, že sme vyčerpali zo štrukturálnych fondov len 32 %, všetci dole v regiónoch, samosprávy čakajú skutočne na nové ministerstvo, ktoré prinesie nové návrhy skoordinované, a ja pevne verím, dajme šancu a uvidíme a potom budeme hodnotiť. Čiže na začiatku povedať, že sa to nedá, že to bude zlé, že to bude onaké, tritaké, ja si myslím, že budú tam ľudia z regiónov, a ja verím tomu, že sa to pohne a nebudeme v regiónoch vlastne čakať, a ja neviem, vybavovať projekty dlhé obdobie, a nakoniec si starostovia povedia, že nemá to zmysel, pretože tá byrokracia, administratíva je taká veľká, že to je problematické. Možno aj z hľadiska zase vytvorenie vlastne sústredenia legislatívy do jedného centra pokladám za správne, pretože ako poslankyňa Európskeho parlamentu v roku 2004 – 2009 som mala skutočne veľký problém komunikovať so všetkými ministrami, a ja myslím, že teraz pre poslancov Európskeho parlamentu, ktorí budú potom posúvať tú legislatívu a názory a stanoviská Slovenskej republiky, bude jednoduchšie, keď budú ko..., vlastne konzultovať legislatívu... (Prerušenie vystúpenia časomerom.)
Baránik, Alojz, poslanec NR SR (2018-06-19):
Ďakujem pekne. Pán kolega Krajniak, myslím, že všetci súhlasíme s tým a najmä tí, ktorí sa na vytvorení tohto problému nijako nepodieľali, súhlasíme s tým, že toto je kardinálny problém pre celú spoločnosť. Týmto sa naozaj môže nezaoberať len ten, komu na Slovensku nezáleží, čo, obávam sa, je veľká časť vládnej garnitúry. Avšak správne ste povedali, že je treba hovoriť o tom morálnom hazarde. Bohužiaľ, ten celkový tón, ktorý, ktorým túto vec prezentujete, málo hovorí o tom, že čo sa tým myslí. Pretože vy často hovoríte o tom, ako tí chudáci sa dostali do tých problémov a ako za to nemôžu. V poriadku, iste sú aj takí, ale potom sú aj takí, ktorí si vedome zoberú pôžičku, lebo vedia, že aj keď je to tretia alebo štvrtá pôžička, že ju nebudú musieť splatiť. Na to existuje riešenie, ktoré my sme navrhli, a to je riešenie také, že musí existovať verejný register, do ktorého sa existujúci dlžník alebo dlžník, ktorý si neplní svoje záväzky, sa zapíše, a akonáhle sa tak stane, tak ten, kto mu znova požičia, tak ten nebude mať nárok na nič iné len na istinu a zákonný úrok. Takže riešenia existujú, ale realita je taká, že tento celý problém bol vytvorený ako biznis a to ako dôsledok tiež toho, že orgány činné v trestnom konaní nefungujú, to je všetko problém toho, že nefungujú polícia, prokuratúra, súdy, pretože je to výsledok všetko trestnej činnosti.
B. Bugár, podpredseda NR SR: (2003-02-27):
(Hlasovanie.) Prítomných je 129 poslancov, za 106, proti 15, zdržalo sa 6, nehlasovali 2. Konštatujem, že body 3 a 11 sme schválili.
Bugár, Béla, podpredseda NR SR (2018-06-20):
Teraz dávam slovo pánovi poslancovi Maroszovi, ktorý ako spravodajca z gestorského ústavnoprávneho výboru nám podá spravodajskú informáciu alebo správu. Nech sa páči.
Bugár, Béla, doterajší podpredseda NR SR (2012-04-04):
Jaroslav Demian.
Bugár, Béla, podpredseda NR SR (2018-05-10):
Ďalej v rozprave vystúpi pán poslanec Beblavý, stráca poradie, nie je tu. Pán poslanec Poliačik, nech sa páči.
Laurenčík, Milan, podpredseda NR SR (2020-05-14):
Ďakujem. Ďalšia otázka je opäť od pána poslanca Rašiho, teraz na ministra vnútra Slovenskej republiky Romana Mikulca a znie: „Pán minister, ako chcete odškodniť ľudí, ktorí museli ísť do štátnej karantény, prišli tam zdraví, v autobuse alebo na izbe s chorými ochoreli na COVID-19 a niektorí tam v extrémnych prípadoch musia byť aj viac ako mesiac?“
Zmajkovičová, Renáta, podpredsedníčka NR SR (2013-05-23):
Pán minister, prepáčte, musím vás ale prerušiť, čas určený na hodinu otázok uplynul. Takže ďakujem.
Gajdoš, Peter, minister obrany SR (2018-11-29):
Ďakujem, vážený pán poslanec. Je to aj na mňa otázka, č. 34, ak sa nemýlim. Ja si myslím, že tu bolo jednoznačne povedané, sú tu fakty, ktoré jednoznačne vravia a musím povedať, že guľu vystrelenú a slovo nevrátite naspäť. Takže vy najskôr odpravíte človeka a potom to idete súdiť. Myslím, že to je jasná odpoveď, a myslím, že to je jasné. Ďakujem.
Šeliga, Juraj, podpredseda NR SR (2020-04-02):
Ďakujem, pani poslankyňa. S faktickými poznámkami štyria páni poslanci. Nech sa páči, pán poslanec Ferenčák.
Laurenčík, Milan, podpredseda NR SR (2022-03-30):
S faktickou poznámkou teraz vystúpi pán poslanec Viliam Zahorčák. Nech sa páči.
Danko, Andrej, predseda NR SR (2019-04-03):
Ďakujem. Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Ak nie, uzatváram možnosť prihlásenia. O slovo požiadala v rámci rozpravy pani navrhovateľka.
Sulík, Richard, predseda NR SR (2011-06-17):
Ďakujem. Konštatujem, že Národná rada navrhuje prezidentovi Slovenskej republiky na vymenovanie za generálneho prokurátora kandidáta Jozefa Čentéša zvoleného tajným hlasovaním. Ďakujem za účasť a vyhlasujem 19. schôdzu za skončenú. (Rokovanie 19. schôdze NR SR sa skončilo o 16.38 hodine.)
Hort, Milan, podpredseda NR SR (2011-10-19):
Pán poslanec Matovič je ďalší a posledný prihlásený s faktickou poznámkou na vystúpenie pána poslanca Ondreja Dostála. Nech sa páči.
Kaník, Ľudovít, poslanec NR SR (2013-05-23):
Myslím, že budem pokračovať po hlasovaní.
Bugár, Béla, podpredseda NR SR (2017-10-12):
Ďakujem pekne. Teraz dávam slovo poverenému členovi výboru pre financie a rozpočet pánovi poslancovi Kamenickému. Nech sa páči, môžete nás informovať o výsledku prerokovania tohto návrhu alebo správy.
M. Číž, podpredseda NR SR: (2010-02-10):
Vaše vystúpenie bolo jediné v rozprave, takže vyhlasujem rozpravu za skončenú. Chce zaujať stanovisko k vystúpeniu pani poslankyne pani navrhovateľka? Nie. Ďakujem. Pán spravodajca, chcete zaujať stanovisko? Máte slovo. So súhlasom, ak došlo k technickému výpadku, takže ešte, ak dovolí pán spravodajca,  faktickú poznámku v rozprave, čiže ešte otváram rozpravu, považujem ju za otvorenú, bude mať pán Rydlo.
Richter, Ján, poslanec NR SR (2023-02-07):
Ďakujem pekne za tie vaše vyjadrenia. Tam, kde ste súhlasili, pekne ďakujem. Skôr sa budem venovať tam, kde je potrebné reagovať. Pán podpredseda parlamentu, ak som povedal, že je to vykrádanie politických kurníkov, tak si za tým stojím. Ja som to aj zdôvodnil, prečo a z akých dôvodov. Pani poslankyňa Krištúfková, v podstate otvorená téma my a vy. Ja som sa snažil vyjadriť, že v čom je rozdiel z hľadiska konkrétnej doby a sociálno-ekonomickej situácie. Nie porovnateľná, pretože ja som musel hasiť defláciu. Teraz je úplne iná situácia. Tá inflácia je tak veľká, že my hľadáme spôsob kompenzácie, aby sme sa aspoň dostali na vyrovnanie tej životnej úrovne a nedarí sa nám to, pretože veľmi veľakrát jednoducho váhame. No a vy to robíte veľakrát tak a konkrétne tie prorodinné opatrenia, ktoré ste prijali, že jednou rukou beriete, ale veľmi veľa a druhou rukou dávate, ale veľmi málo. Pretože aj samosprávy to, čo teraz robia, že zvyšujú dane a všetky ďalšie veci, ktoré s tým bezprostredne súvisia, veď to doplatí na to jedna a tá istá rodina, ktorej ste niečo dali a tá rodina to teraz iným spôsobom zase musí, musí dávať niekde, niekde inde. To znamená, to je veľmi ľúbivá a populistická politika. Finančné krytie, pán podpredseda, nemá tento návrh. Tu sa hľadá teraz spôsob ako ho možno pomenovať. Ale ja som ho v rozpočte nenašiel. Čo sa týka, že nám nejde o nejaké vecné riešenie. No jednoducho ide. Len očakával by som od vás, že za tie tri roky strádania by sa mal niekto ľuďom a tým rodinám ospravedlniť. Ďakujem.
Karahuta, Jaroslav, poslanec NR SR (2022-05-25):
Pán predsedajúci, sme v treťom čítaní, otvorte, prosím, rozpravu.
Simon, Zsolt, poslanec NR SR (2015-02-11):
Ďakujem pekne, pán kolega Hlina, za vaše vystúpenie aj za taxatívny odpočet krajín, kde by sa Slovenská republika zaradila prijatím tohto návrhu. Myslím si, že aj toto vaše vystúpenie dostatočne poukázalo na to, prečo nie je možné sa pozerať na Ústavu Slovenskej republiky ako na trhací kalendár. A podľa toho by sme sa mali správať v tejto krajine. Veľakrát, keď sa ústava menila účelovo, tak stále v dlhodobom horizonte sa preukázalo, že tá zmena bola chybná a zlá a nepremyslená. A nie je možné si predstavovať, že dnes máme prezidenta, ktorého si naozaj väčšina tejto krajiny želala a že by to bolo dobré, keby to tak zostalo na dlhšie obdobie, ale po ňom sa môže vrátiť prezident typu Gašparovič a toho by sme si asi väčšinou tu nechceli. Takže práve z týchto dôvodov ani ja tento návrh nepodporím. Ďakujem.
Laššáková, Jana, podpredsedníčka NR SR (2012-09-25):
Pán poslanec Mikloško, nech sa páči.
Kollár, Boris, predseda NR SR (2023-05-10):
Než dám o tom hlasovať, je to preto tento krok, aby sme to nemuseli týždeň čakať, kým prečíta 40-stranový pozmeňovák, prosím pekne, áno, a vyrieši sa to na výbore. Takže prosím, dávam teraz o tom hlasovať. Prosím, prezentujme sa a hlasujeme. (Hlasovanie: Prítomných 143, za 71, proti 13, zdržalo sa 59.) Dobre, týmto pádom, samozrejme, že vyhlasujem rozpravu za ukončenú, teda skončenú, končím, teda budeme pokračovať ďalej o hlasovaní. Nech sa páči, uveďte, prosím, pani poslankyňa, týmto pádom hlasovanie zákonu, o zákone ako celku.
Veslárová, Veronika, poslankyňa NR SR (2024-02-01):
Ďakujem za slovo, pán predsedajúci. Pani ministerka, ja by som ale predsa len opýtala, či máte nejaký konkrétny termín, lebo v najkratšom čase to je, to je veľmi široký pojem, či nám viete k tomu niečo viacej bližšie povedať teda.
Dostál, Ondrej, poslanec NR SR (2023-12-12):
Pán poslanec Sulík, veľmi správne si poukázal na to, že neplatí mechanicky, že zvýšim sadzbu dane a dosiahnem vyššie výnosy. A niekedy, hoci socialistom sa to môže zdať zvláštne, je to presne naopak, že znížením sadzby dane dosiahne štát vyššie výnosy a dosiahne ich aj bezprostredne tým, že niektorí podnikatelia napríklad prestanú optimalizovať, priznajú príjem vo väčšom rozsahu, ale dosiahne vyššie príjmy štát aj v dôsledku toho, že nižšie dane povzbudzujú ekonomickú aktivitu, slobodnejší priestor pre podnikanie znamená, že sa ľudia viacej snažia, viacej produkujú, majú vyššie príjmy a tým má vyššie príjmy aj štát. Aj tento rozmer nižších daní a slobodnejšej ekonomiky je veľmi dôležitý a zo stredného a dlhodobého hľadiska som presvedčený, že ešte dôležitejšie ako to, či podnikatelia priznávajú alebo optimalizujú dane, a napokon veď vlády SMER-u ťažili z tej prosperity, ktorá bola spôsobená reformami počas druhej Dzurindovej vlády vrátane, vrátane daňovej reformy, ktorá znížila dane z príjmu a zaviedla rovnú daň. Postupne ich deformovali, deformovali, no a teraz sa chystajú na najbrutálnejšie zvýšenie daní v histórii a už sa ten prístup prejavuje aj na zníženom ratingu Slovenskej republiky.
Krajniak, Milan, poslanec NR SR (2018-02-09):
Pán predsedajúci, dajte, prosím, hlasovať o návrhu uznesenia ako celku.
Kočiš, Eduard, poslanec NR SR (2021-05-03):
Ďakujem za slovo, pán predsedajúci. Pán kolega Blcháč, vo vašom príspevku ste spomenul, ako toto programové vyhlásenie vlády je síce veľmi rozsiahle, ale na uskutočniteľnosť daného plánu je dosť úbohé. Ako odborník na samosprávu, ako dlhoročný primátor okresného mesta určite viete, čo k tomuto programovému vyhláseniu vlády povedal ZMOS a povedala Únia miest, miest Slovenska. Tieto dve zásadné inštitúcie sa veľmi ostro vyjadrili k tomuto programovému vyhláseniu vlády a k činnosti, ktoré, vlastne pribudli len kompetencie samosprávam, ale zároveň tam ubudli financie. Čiže je veľmi jednoduché nasekať samosprávam X, Y, Z kompetencií a právomocí, ale skresať im financie, na ktorú uskutočniteľnosť položky vlastne tieto financie nedostanú. Vo vašom regióne je značná, značný cestovný ruch, značná sekcia cestovného ruchu a tieto inštitúcie, ktoré sa zaoberajú cestovným ruchom, je to gro problematiky, na ktoré ste poukázali vo svojom príspevku. Áno, je veľmi dôležité, ako ste poznamenal, vytiahnuť zo šuflíka plán, ako stráviť dovolenku na Slovensku, a takto vlastne regióny, ktoré žijú z cestovného ruchu, a tam vlastne aj to poškodené gastro nejakým spôsobom, či už naštartovať, ak sa vôbec to podarí, alebo doslova a do písmena zachrániť, nakoľko tieto dva segmenty nášho národného hospodárstva boli počas tejto situácie a nezvládnutého manažovania našou vládou značne postihnuté. Takže k tomuto asi už len toľko, jednoducho programové vyhlásenie vlády absolútne nerešpektuje to, čím by sa vláda mala zaoberať.
Blanár, Juraj, podpredseda NR SR (2022-05-10):
Pán poslanec Šefčík, môžete reagovať.
Glváč, Martin, podpredseda NR SR (2017-12-06):
Ďakujem. Reakcia žiadna. Nech sa páči ďalší, teda prvý písomne prihlásený za klub SaS pán poslanec Galko, nech sa páči.
Fecko, Martin, poslanec NR SR (2012-06-28):
Ďakujem. Igor, samozrejme, že v mnohom s tebou súhlasím. A mne je veľmi smutno, že aj manželstvo sa stalo kalkulom nejakých ekonomických výhod, nevýhod a neviem čoho všetkého možného. Takže, ako si povedal, ja by som bol veľmi rád, keby to nebolo iba, že nula, nula, keď sa rozvedieme, alebo nerozvedieme, ale aby ten štát, ako to bolo aj z iných úst povedané, aby štát stimuloval, aby to manželstvo udržal. A tvrdím jedno, že aj vlastne celá republika by mala byť ako jedná veľká rodina. Lebo rodiny tvoria ten štát, ľudia tvoria ten štát. A myslím si, áno, sme tu v Národnej rade kvôli tomu, aby sme aj ďalšie generácie nejakým spôsobom usmernili. A je to iba o nás, o našich súčasných nejakých názoroch, myšlienkach, našich ideách, lebo ináč ja to beriem takto, že nie sme potom hodní našich predkov. Mnohí naše Slovensko zachovali. Sme tu, tak teda nechajme šancu, aby tá rodina, ktorá u mňa osobne je posvätná, aby sme ju aj cez našu legislatívu udržali a dali klasický príklad, ako sa má správať už v priamo v tej rodine, v tej, v ktorej vychovávame to decko. A ďalšia vec, samozrejme, médiá, veľký problém, kde fakticky decko príde a nevidí tam tie vzory, ani v tých filmoch, ktoré nám momentálne verejné a iné inštitúcie dávajú, respektíve médiá. Takže ja by som bol veľmi rád, keby sa posilnila možnosť a posilnila tá váha manželstva aj cez rôzne zákony, ktoré budú hovoriť, že áno, keď si v tom manželstve, tak ten štát ťa drží a ideš ďalej, aby si mohol ďalším generáciám ukazovať ten vzor. Ďakujem, toľko z mojej strany.
Poliačik, Martin, poslanec NR SR (2013-06-20):
Pán kolega, súhlasím s väčšinou vecí, ktoré ste povedali. Som určite za to, aby sa vytvorila nejaká forma odluky profesionálneho športu od štátu. Pretože štát nemá čo dotovať komerčné subjekty, profesionálne športové kluby. Tie majú svojich sponzorov. A keď nemajú dosť peňazí, tak jednoducho nemajú nárok na existenciu. Čo má štát jednoznačne podporovať, je práca s mládežou vo väčšej, väčšej forme, ale nemá o tých peniazoch rozhodovať ani ministerstvo, ani splnomocnenec vlády. O tých peniazoch majú rozhodovať rodičia detí alebo tie deti samotné. Preto sme my už dávno prišli s konceptom voľnočasových poukazov, ktoré by boli kryté reálnymi peniazmi, podľa našich prepočtov až do výšky trojnásobku životného minima. Tým pádom by o týchto peniazoch, o tieto peniaze už bol reálny záujem na trhu. Jednotlivé športové kluby, centrá voľného času alebo iné voľnočasové aktivity by mali voľnú súťaž a rodič samotný alebo to dieťa by rozhodovali o tom, kam tie peniaze pôjdu. To je najtransparentnejší a najlepší a najférovejší spôsob, lebo najlepší záujem na tom, čo to decko bude robiť, bude mať nie vždy štát, nie splnomocnenec vlády, nie vláda, ale bude mať samotný jeho rodič. A keby sme urobili toto, tak sa už potom nemusíme starať o to, že akým spôsobom sa na úrovni centrálnej vlády alebo, alebo ministerstva rozhodne o tých peniazoch, lebo by prirodzene tie peniaze išli tam, kde je o ne najväčší záujem a kde sú najkvalitnejšie služby alebo najkvalitnejšie voľnočasové aktivity pre tie decká samotné. To znamená, oddeľme profesionálny šport od mládežníckeho, povedzme si, že áno, priorita je práca s mládežou. Nech sa decká hýbu. A potom nechajme samotné deti a zákonných rozhodcov... (Prerušenie vystúpenia časomerom.)
M. Lukša, poslanec: (2009-12-01):
Pán predseda, dajte, prosím, hlasovať o bodoch spoločnej správy č. 1 až 13 spoločne s návrhom gestorského výboru uvedené body schváliť.
Spišiak, Jaroslav, poslanec NR SR (2024-02-21):
Ďakujem za slovo. Hlásim sa k tejto téme ako muž. Sme boli vyzvaní, tak chcem povedať toľko, že rečnenie, analyzovanie, rozoberanie násilia, znásilňovania so súhlasom, bez súhlasu, akéhokoľvek je strašný, neľudský, odsúdeniahodný, morbídny čin. Ja by som bol za to, aby premlčanie takéhoto činu neexistovalo, aby nebol premlčaný nikdy, nikdy. Rozprával som sa v mojej policajnej kariére s rôznymi obeťami tejto trestnej činnosti, ktoré boli obeťami pod násilím, bez násilia, so súhlasom, bez súhlasu, aby chránili vlastného manžela, aby chránili svoje deti a niektoré boli predané za bedničku piva nadriadenému bosovi, lebo mal chuť na priateľku podriadeného. Tieto ženy jednoducho trpeli, trpeli. Ja som ich presviedčal, že aby to nahlásili. S niektorými som sa rozprával až s odstupom času, asi zo mňa ide taká empatia, že sa mi priznali s tým všetkým a mi rozprávali, prečo to nehlásili. Prečo im to bolo nepríjemné. Tie, ktoré to aj nahlásili, bolo pre nich nepríjemné, možno až, minimálne na tej úrovni pri tom dokazovaní vysvetľovať presný skutok, ako sa to stalo, či bol súhlas, nebol súhlas, ako sa to začalo, ako to pokračovalo, či dala, nedala. Viete, ten páchateľ môže klamať, on neni postihnuteľný za to, keď klame a zavádza. Treba mu dokázať vinu. Ale tá poškodená svedkyňa skutku, ona nemôže klamať, lebo následne ešte môže byť obvinená za krivé svedectvo. Jednoducho už toto je ten problém... (Prerušenie vystúpenia časomerom.)
Blanár, Juraj, podpredseda NR SR (2022-03-15):
Pán poslanec Taraba s faktickou.
Dostál, Ondrej, poslanec NR SR (2018-09-20):
V rozprave vystúpil jeden poslanec. Pán podpredseda, dajte, prosím, hlasovať o tom, že Národná rada prerokuje návrh zákona v druhom čítaní.
Laššáková, Jana, podpredsedníčka NR SR (2015-06-19):
Ďakujem pekne, pán spravodajca, zaujmite miesto určené pre spravodajcov. Teraz otváram všeobecnú rozpravu. Do rozpravy som nedostala žiadnu písomnú prihlášku, pýtam sa, kto sa hlási do rozpravy ústne. Nie je tomu tak. Vyhlasujem rozpravu za skončenú. Pán navrhovateľ? Pán spravodajca? Nie, prerušujem rokovanie o tomto bode programu. Budeme pokračovať prvým čítaním o návrhu poslancov Národnej rady Slovenskej republiky Jána Mičovského a Mikuláša Hubu na vydanie zákona, ktorým sa mení a dopĺňa zákon č. 137/2010 Z. z. o ovzduší v znení neskorších predpisov . Návrh zákona má tlač 1593, návrh na jeho pridelenie na prerokovanie výborom je v rozhodnutí č. 1610. Dávam slovo poslancovi Jánovi Mičovskému, aby návrh zákona uviedol. Nech sa páči, pán navrhovateľ, máte slovo.
I. Štefanec, poslanec: (2008-06-18):
Som presvedčený, že takto formulovaný návrh zákona len posilňuje monopol slovenskej pošty a, žiaľ, boli sme svedkami aj v tejto snemovni už viacerých návrhov, ktoré sa starajú viac o výnosy štátneho podniku než o lepšie služby pre ľudí. Podľa môjho hlbokého presvedčenia je tomu tak aj v tomto prípade. Pokiaľ bude len pošta distribuovať a predávať kolkové známky, znamená to najmä horšiu dostupnosť týchto služieb pre ľudí a z tohto pohľadu zhoršenie podmienok po prechode na spoločnú európsku menu. Dovoľujem si vás požiadať teda, aj pána ministra, aj ostatných poslancov, aby za takto formulovaný návrh zákona nehlasovali, pretože jednoducho, keď sa vládny návrh len stará o posilňovanie výnosov štátneho podniku a zhoršenie dostupnosti týchto služieb pre ľudí som presvedčený, že takýto návrh zákona nie je dobrý. Verím, že práve v tomto podstatnom § 6 dôjde k zmene, v opačnom prípade ja ani moji kolegovia nebudú môcť podporiť takýto návrh. Ďakujem pekne.
V. Palko, poslanec: (2007-01-30):
Predseda Národnej rady pridelil návrh na vyslovenie súhlasu Národnej rady so zmluvou medzi Slovenskou republikou a Maďarskou republikou na prerokovanie týmto výborom: Ústavnoprávnemu výboru Národnej rady Slovenskej republiky a Výboru NR SR pre obranu a bezpečnosť ako gestorskému. Oba výbory Národnej rady uvedený materiál prerokovali a odporučili Národnej rade podľa čl. 86 písm. d) Ústavy Slovenskej republiky 1. vysloviť súhlas so Zmluvou medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti, 2. rozhodnúť o tom, že ide o medzinárodnú zmluvu podľa čl. 7 ods. 5 Ústavy Slovenskej republiky a táto má prednosť pred zákonmi. Výbor Národnej rady pre obranu a bezpečnosť v súlade s rozhodnutím predsedu Národnej rady schválil návrh na uznesenie Národnej rady, ktorá je prílohou tejto správy. Ďakujem.
P. Paška, predseda NR SR: (2009-04-28):
Pán poslanec, hlasujeme o návrhu pani poslankyne Sabolovej. Na môj návrh znamená... Ešte raz. Pani poslankyňa Sabolová trvá na tom, aby sme teraz hlasovali o prerokovaných bodoch programu. Čiže hlasujeme o jej návrhu, lebo dala procedurálny návrh. (Hlasovanie.) 124 prítomných, 51 za, 63 proti, 8 sa zdržalo, 2 nehlasovali. Budeme hlasovať o 17.00 hodine. A ešte raz chcem informovať, že vykonáme aj voľbu podpredsedu Národnej rady a takisto, ako som minulý týždeň uviedol, aj voľbu nového predsedu výboru pre školstvo o piatej, o 17.00 hodine. Ešte vás chcem, dámy a páni, informovať, že minister pôdohospodárstva pán Stanislav Becík ma ako navrhovateľ požiadal, aby sme o tlači 896, čo je vládny návrh zákona o pozemkových spoločenstvách v druhom a treťom čítaní nerokovali na tejto schôdzi. Takže tento bod, je to bod č. 81 z programu, druhé čítanie na tejto schôdzi nebude. Ďakujem. Takže poprosím teraz, aby zaujali miesto pán navrhovateľ aj pán spravodajca. Pán minister, nech sa páči, zaujmite miesto. Faktické poznámky páni poslanci Slafkovský, Lipšic, Halecký, Novotný a Zelník. Dámy a páni, poprosím vás, aby ste venovali pozornosť rokovaniu. Pokračujeme v prerušenej rozprave o vládnom návrhu zákona, ktorým sa mení zákon č. 578 o poskytovateľoch zdravotnej starostlivosti. Takže, pán poslanec Slafkovský, nech sa páči, máte slovo.
Tabák, Romana, poslankyňa NR SR (2022-06-28):
Ďakujem za slovo. Pani poslankyňa Žitňanská, ja vám veľmi pekne ďakujem za vaše vystúpenie. Bolo veľmi emotívne, mám až slzy v očiach. Chcela by som upozorniť na túto úžasnú a veľmi dôležitú novelu zákona. Napríklad na Slovensku je viac ako 160 pacientov, ktorí potrebujú ventilačnú podporu a sú v domácom prostredí. Predkladaná novela zákona umožňuje, aby títo pacienti dostali na niekoľko hodín podporu zdravotnou sestrou v domácom prostredí. Ďakujem všetkým, ktorí pracovali na tejto novele zákona, fakt od srdca. Ja určite budem hlasovať za. Ďakujem.
Glváč, Martin, podpredseda NR SR (2019-10-22):
S reakciou pán poslanec Baránik.
Vašečka, Richard, poslanec NR SR (2018-02-09):
Dobrý deň, vážené dámy, vážení páni, vážený pán predseda, vážený pán minister. Chcem najprv poďakovať za to a vyjadriť spokojnosť s tým, že sme zahlasovali spoločne za program tejto schôdze, že sa bude diať. Poviem, prečo to pokladám za dôležité. Na úvod by som ešte chcel povedať, ako niekedy sa hovorí o tom, že niekto je v konflikte záujmov, tak z istého hľadiska sa môže zdať, že som v konflikte záujmov, lebo som včera ohlásil na tlačovke kandidatúru na post predsedu KDH. (Ruch v sále.) To je, poslednýkrát o tom hovorím, chcel som to oznámiť na budúci týždeň, bohužiaľ, novinári boli šikovnejší a niektorí ľudia rozprávali viac, naozaj chcem sa venovať čisto obranným veciam. Ďakujem za pochopenie. Takže keď som, keď som bol pred nejakými pár týždňami na filme Najtemnejšia hodina o živote Winstona Churchilla, tak tam bola úvodná scéna... Môžem poprosiť? (Prerušenie vystúpenia predsedajúcim.)
Migaľ, Samuel, poslanec NR SR (2024-06-11):
Spoločná správa gestorského výboru obsahuje 44 bodov. Budeme o nich hlasovať spoločne s odporúčaním gestorského výboru schváliť. Dajte, prosím, pán predsedajúci, o nich hlasovať.
Ďuriš Nicholsonová, Lucia, podpredsedníčka NR SR (2017-12-12):
S reakciou na faktickú poznámku, pán poslanec Dostál.
Kollár, Jozef, poslanec NR SR (2014-04-01):
Vážený pán predseda, dajte prosím hlasovať o tom, že predmetný návrh v zmysle § 73 ods. 3, písm. c) zákona o rokovacom poriadku prerokuje Národná rada v druhom čítaní.
Osuský, Peter, poslanec NR SR (2015-05-28):
Ja len mám, vlastne je to vo vzťahu k predchádzajúcej diskusii, malé jazykovedné okienko. Slovo ago, agere v latinčine znamená v zásade, v prvom slede robiť, robiť, konať. To znamená, agens je konajúci prechodník. Samozrejme, že ak žijeme v svete agentov či rezidentov vo Washingtone alebo inde, tak, samozrejme, máme jednostranný pohľad na interpretáciu slova agent. Ale v skutočnosti, ešte raz hovorím, je to ten, ktorý robí, a môže robiť dobro alebo zlo, ako to tak chodí. Ale ešte raz, nie je to samo osebe urážka. A to, čo pán poslanec Kollár vysvetlil publiku, je jednoducho pravda. Netreba to vnímať len z toho nášho tradične rezidentsko-agentského pohľadu.
Grendel, Gábor, podpredseda NR SR (2023-03-23):
Otázka č. 4 je od pána poslanca Mariána Viskupiča, ktorý však nie je v sále a aj bola zodpovedaná jeho otázka. (Reakcia z pléna.) Nepočul som zvukové znamenie, ale teda kolegovia avizujú, že pätnásť minút určených na otázky predsedovi vlády uplynulo, takže prejdeme na otázky adresované členom vlády. Otázka č. 1 je od pána poslanca Tomáša Šudíka, je adresovaná pánovi ministrovi pôdohospodárstva a rozvoja vidieka a znie: „Môžete mi, pán minister, odpovedať na to, kto konkrétne je zodpovedný za vykonanú kontrolu na NPPC v súvislosti s poskytnutím dotácií na prasatá pre bývalého štátneho tajomníka Milana Kyseľa a s akým výsledkom skončila daná kontrola?“ Pána ministra Vlčana zastupuje, zastupuje pani ministerka kultúry, takže prosím ju, aby prečítala odpoveď.
Šuca, Peter, poslanec NR SR (2016-09-20):
Veľmi pekne ďakujem za slovo, pán predseda Národnej rady Slovenskej republiky. Vážený pán poslanec Baránik, vy ste pôvodným povolaním právnik. Človek by čakal kultivovaný, odborne zdatný, erudovaný diskusný príspevok, no musím so smútkom skonštatovať, že len čakal. Vystúpili ste k správe o stave špeciálnej prokuratúry a nepovedali ste zhola nič. Tie isté mantry, tie isté frázy, s ktorými obťažujete Národnú radu už hrozne dlho. Ale zaujal ma jeden váš výrok, keď ste povedali, že nejaký zločinec obvinil jeho prokurátora a on nekoná – špeciálny prokurátor. Tak chcel by som upriamiť vašu pozornosť na vaše výroky v Národnej rade, že nielen zločinci, ale možno aj poslanci Národnej rady a čo je smutné skonštatovať pri vás, lebo ste právnik, so svojím zvláštnym videním a vnímaním sveta a so svojím vnímaním práva a vy ste povedali to, že sudcovia, prokurátori sú komunisti a eštebáci. Čiže keby sa špeciálny prokurátor mal riadiť vaším doporučením, že nejaký zločinec obvinil prokurátora a nekoná, tak by bolo možno dobré povedať, že mal by konať aj vo vzťahu k niektorým zvláštnym poslancom Národnej rady. Ďakujem pekne.
Blanár, Juraj, podpredseda NR SR (2022-11-08):
Prezentujme sa a hlasujme o tom, čo uviedol pán spravodajca, aby sme zákon prečítali... prerokovali v druhom čítaní. (Hlasovanie). Prítomných 130 poslancov, za hlasovalo 110, proti boli 11, zdržali sa 7, 2 nehlasovali. Konštatujem, že Národná rada sa uzniesla, že tento návrh zákona prerokuje v druhom čítaní. Poprosím, pán spravodajca, pristúpime k hlasovaniu o pridelení návrhu výborom a určení gestorského výboru. Nech sa páči.
Jurinová, Erika, podpredsedníčka NR SR (2015-12-01):
Ďakujem pekne. Začnem reagovať odzadu. Pani poslankyňa Tomanová, zrejme vám uniklo, že rokujeme nielen o ústavnom zákone, ale aj o Trestnom zákone. Takže, nebojte sa, vy by ste si to mali asi doštudovať, aby ste vedeli, o čom vlastne teraz rokujeme. Druhá vec, pán poslanec Šuca a pán poslanec Petrák. Pán poslanec Šuca, hrdý ste na to, že ste nezahlasovali za protikomunistický zákon. V poriadku, je to vaše rozhodnutie. Ale z toho, čo ste povedali, som nadobudla pocit skôr, že ani ste vtedy nevedeli, o čom hlasujete, alebo že ste si pomýlili Štátnu bezpečnosť so Zborom národnej bezpečnosti neviem. Ale môžem vás uistiť, že veľmi dôsledne a dôkladne sme rozoberali, kto by bol a kto by nebol tým spôsobom krátenia výsluhového dôchodku postihnutý. Takže, nebojte sa, bolo to veľmi dobre pripravené. Okrem toho niečo podobné má vraj v šuflíku pán minister Kaliňák, ktorý je podpredsedom vlády. Tak by som chcela vedieť, či pri tom zákon jeho by ste sa takisto zdržali hlasovania alebo by ste zahlasovali zaň. Pán poslanec Petrák, SMER objavil tieto témy, vravíte, že už polroka sa bavíte na výbore o tom, výborné, tie stanoviská zostali nezmenené, myslím, čo sa týka kvót, určite nie sú zmenené. Ja len hovorím o tom, prečo teraz v skrátenom legislatívnom konaní chceme meniť ústavu. A pritom si veľmi dobre pamätám, pán podpredseda Číž neustále bez toho, aby sme dávali skrátené legislatívne konanie, lebo na to nemáme právo, vždy vytýka, keď predkladáme ústavný zákon, že na čo ho predkladáme, keď ho nemáme prerokovaný. Takže pýtam sa vás, na čo predkladáte ústavný zákon, keď ho nemáte predrokovaný? Ďakujem.
Kollár, Boris, predseda NR SR (2022-11-08):
Ďakujem. Koniec možnosti prihlásiť sa s faktickými. Päť evidujem – pán poslanec Dostál, Kolíková, Pellegrini, Galek, Beluský. Nech sa páči, pán poslanec Dostál, máte slovo.
Grendel, Gábor, podpredseda NR SR (2021-09-21):
Pán poslanec Dušan Jarjabek, s faktickou poznámkou.
Szőllős Ján, poslanec NR SR (2021-09-28):
Pán predsedajúci, dajte hlasovať o návrhu zákona ako celku s odporúčaním gestorského výboru schváliť.
Bugár, Béla, podpredseda NR SR (2019-10-17):
Prezentujme sa a hlasujme. (Hlasovanie.) Prítomných 141, za 76, proti 48, zdržalo sa 16 poslancov, 1 nehlasoval. Uznesenie sme schválili. Prosím pána poslanca Baláža, aby uviedol hlasovanie o návrhu uznesenia k správe o hodnotení plnenia pravidiel rozpočtovej zodpovednosti za rok 2018 (tlač 1582). (Hlasovanie o Správe o hodnotení plnenia pravidiel rozpočtovej zodpovednosti a pravidiel rozpočtovej transparentnosti za rok 2018 , tlač 1582.)
Kotleba, Marek, poslanec NR SR (2021-05-03):
Jozef, ďakujem za tvoj príspevok a dobre, že si spomenul tú pandémiu, lebo pandémia nám ukázala aj dlho prehliadaný stav civilnej ochrany na Slovensku, a nedávam to za vinu tejto vláde, lebo je to dlhodobo zanedbávané, a ukázalo nám to aj, aký je stav ochranných pomôcok, a našťastie nemusíme využiť CO kryty, ale do budúcna by bolo naozaj dobré sa pozrieť aj na toto, aj keď viem, že to nie je vždy jednoduché, pretože tie CO kryty nespadajú napr. len pod ministerstvo vnútra, ale aj pod VÚC-ky, prípadne mestá, ale celkovo sú tieto CO kryty úplne v dezolátnom stave, ja som sa bol osobne na niektoré pozrieť a naozaj boli zanedbané v školách, ktoré už nefungujú. Boli tam, bol tam nahádzaný starý nábytok, staré stoličky a neviem si predstaviť, že by to bolo naozaj použiteľné. Čiže do budúcna by pán minister mohol zobrať aj pána ministra obrany a ísť spolu pozrieť tento stav, lebo naozaj je to dôležité, aby sme tú civilnú ochranu mali na 100 %. A, Jožko, ešte druhá vec. Spomínal si tieto výjazdové zasadania, no výjazdové zasadania, kde sa stretli napr. poslanci z VÚC-ky, prípadne tam prišiel niekto z Národnej rady, podľa mňa naozaj nič neriešili, lebo dať do takého regiónu milión euro, to je naozaj veľmi málo. Keď si spomínal tvoj región, tak nie je to len Rimavská Sobota, ale naozaj je to Poltár, kde boli, kde boli sklárne, prípadne Hnúšťa, Tisovec, kde boli veľké fabriky, v Revúcej, vo Veľkom Krtíši, v Lovinobani, vo Fiľakove a naozaj tieto mestá, lebo tento región sa vyľudňuje, a do tohto regiónu keby sa naozaj išiel pozrieť minister Krajniak alebo aj minister vnútra, tak treba sa ich aj spýtať, či by naozaj dokázali, alebo vedeli by si predstaviť, že by v tomto regióne ostali žiť, pretože, ako vieme, ľudia sa stade vysťahovávajú. Ďakujem.
Laššáková, Jana, podpredsedníčka NR SR (2015-05-15):
Pán poslanec Poliačik, nech sa páči.
Bugár, Béla, poslanec NR SR (2016-04-27):
Ďakujem pekne, pani podpredsedníčka. Pán kolega, hovoríte o valcovaní. No, musím vám povedať, že mýliť sa je ľudské aj v tomto prípade, lebo treba dodržať legislatívny proces. My sme schválili ešte doobeda, že tento návrh zákona prerokujeme na základe návrhu vlády, a to sme schválili tu v Národnej rade v druhom a treťom čítaní ešte na tejto schôdzi. To znamená, dnes, predpokladám zajtra, tak ako budú vystupovať poslanci, ako budú stíhať výbory. Samozrejme, keď s tým nesúhlasíte, môžte dať námietku a potom sa hlasuje o námietke. Ale hlasovať sa, o tom vašom návrhu sa nedá. Vy musíte tiež dodržať legislatívny proces.
Viskupič, Jozef, poslanec NR SR (2017-02-07):
Ďakujem, pán predsedajúci. Myslím si, že neexistuje väčší argumentačný tlak, ak odborná verejnosť, podnikateľská verejnosť a zároveň aj ty tu v pléne parlamentu vyhlásiš jednu z ustanovení alebo legislatívnych zmien za byrokratický nezmysel roka. Všetky parametre, ktoré si spomenul, buď ty alebo kolegovia, ktorí ti podporili, jednoznačne svedčia o tom, že je to administratívny, byrokratický a podľa mňa aj hlúpy zásah do podnikateľskej slobody. A neexistuje preto z môjho pohľadu ani jeden argument, prečo by to malo tak zostať. Preto za seba, možno aj za klub tento váš návrh podporujeme a dúfam, že sa tu nájde relevantná väčšina, ktorá toto jednoznačne z nášho právneho systému odstráni. Myslím si, že ak majú byť prijímané niektoré pravidlá s tlakom na zdravý rozum, tak tuná by mohla ísť celá politika bokom a zdravý rozum by mal jednoducho vyhrať, pretože nemôžme postihovať ľudí, ktorí za niektoré veci nemôžu. A tuná je to absolútne vidieť, že za to, akým spôsobom v tom rade subdodávok a dodávok je veľmi ťažko preskúmať, preto postihujeme iba toho, kto je za niečo zodpovedný. A tuná to jednoznačne vidieť, že niekto vymyslel úplne hlúpy byrokratický nezmysel.
Marosz, Ján, poslanec NR SR (2017-12-05):
Otras mozgu, pohmoždenie tváre vľavo a nosa, pohmoždenie sánky vľavo, pohmoždenie a odierky uší obojstranne, pohmoždenie dolnej pery, pohmoždenie brušnej steny a oblasti stehien obojstranne, akútna stresová porucha – dvaja lekári v roku 2006 od toho nezávisle konštatovali, asi vieme o kom, o Hedvige Malinovej, napriek tomu Kaliňák aj v roku ´12 hovoril, že Hedviga Malinová klame a že dodnes tieto klamstvá nikto nevyvrátil. Následne táto zbitá študentka povedala, že pochopila, že tu už na Slovensku nikdy nebude mať pokoj a následne zo Slovenska odišla. To, čo tu odznieva, alebo to, čo tu riešime, to naozaj neni sranda, Masaryk hovorí, že „lož je druhom násilia“. Bohužiaľ, tieto neustále lži ministra Kaliňáka sa stávajú násilím a má to vážne dôsledky na morálne zdravie celej spoločnosti. Na vlastnej koži som to zažil sám aj včera na polícii v Žiline, kde chlapci si hádzali snehové gule, zhodou okolností bol tam pri tom aj môj syn, spadla jedna guľa na auto, následne auto zašlo do areálu školy, chlapík vytiahol nôž a takýmto spôsobom ohrozoval tie deti. Potom som prišiel vypovedať na políciu, policajtka prišla za mnou s Trestným zákonom, a keďže to urobil 13-ročný chlapec, povedala, no to asi, to asi, keďže sa, hovoril niečo pritom, že vyhrážal sa, používal nejaké slová, no to, že len on vytiahol nôž, viete, to asi, to asi nenapĺňa skutkovú podstatu toho trestného činu. A takýmto spôsobom som radšej odišiel z tej polície preč. Čiže na vlastnej koži som aj včera zažil, že Kaliňákova polícia je absolútne demoralizovaná, a ako sa hovorí, ryba smrdí od hlavy... (Prerušenie vystúpenia časomerom.)
Pellegrini, Peter, predseda NR SR (2024-02-27):
Prezentujme sa a hlasujme o návrhu prerokovať tento návrh zákona v druhom čítaní. (Hlasovanie.) Prítomných 142 poslancov, za 49, proti 46, zdržalo sa 45, nehlasovali 2. Tento návrh sme neschválili . Poprosím pána poslanca Igora Janckulíka, aby uviedol hlasovanie v prvom čítaní o návrhu poslanca Viskupiča na vydanie zákona, ktorým sa mení zákon č. 595/2003 Z. z. o dani z príjmov, tlač 173, bod 80 schváleného programu. (Hlasovanie v prvom čítaní o návrhu poslanca Národnej rady Slovenskej republiky Mariána Viskupiča na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov , tlač 173.)
Glváč, Martin, podpredseda NR SR (2018-05-23):
Ďakujem. (Reakcia rečníčky.) Musíte prečítať pozmeňujúci návrh.
Krajcer, Daniel, poslanec NR SR (2012-10-18):
Ďakujem. Pán poslanec Novotný, no práve preto, že SMER ide schváliť niečo, čo nemal vo svojom volebnom programe, tak je absolútne priliehavé použiť slovo podvod, pretože naozaj vo volebnej kampani, a to nie je nič osobné voči nikomu z predstaviteľov strany SMER, hovorím o politickej strane, nezvyknem urážať osoby, sľubovali ste istoty, a nie rany istoty. Taká je realita. Čo sa týka môjho vystúpenia, pán kolega Jarjabek, boli tam odborné argumenty, ale, samozrejme, aj politické. A nepovažujem to vôbec za zlé. Ale keď už sa teda chceme baviť v odbornej rovine, tak musím skorigovať trochu to číslo, ktoré ste uviedli, nie 92 miliónov, tam sa hovorí o minimálne 90 miliónoch v zákone. A tá suma sa odvíja od percenta, presnejšie, tisícin percenta hrubého domáceho produktu a úroveň tej sumy tým pádom bola takmer 100 miliónov eur podľa najnovšieho vývoja s tým, keď rastie HDP, k tomu rastu zatiaľ stále dochádza, tak by rástla aj suma finančných prostriedkov pre RTVS. Toto je podľa mňa fér, keď je viac peňazí k dispozícii v štátnom rozpočte, tak vtedy môžeme si tento verejný statok aj zaplatiť. Čiže toto považujem za férové riešenie. Aká prehra. Ja som vám korektne povedal, áno, ministerstvo financií chcelo ten termín 1. 1. 2014, ja som ho navrhoval od 1. 1. 2012. Nie je to prehra, je to kompromis. Ale položím otázku: K akému víťazstvu sa dopracoval v tomto prípade pán minister Maďarič v súboji s pánom ministrom Kažimírom? Toto je tá podstatná otázka, pretože pán minister Kažimír v tomto prípade vyhral, pretože v záujme konsolidácie sa uvrhnú ďalšie požiadavky a ďalšie rany voči občanom. To je ten... (Prerušenie vystúpenia časomerom.)
T. Cabaj, podpredseda NR SR: (2009-12-02):
Najskôr musím dať slovo spoločnému spravodajcovi výborov, ktorého určil gestorský výbor, v tomto prípade je to výbor pre zdravotníctvo, pánovi poslancovi Jánovi Zvonárovi, aby informoval Národnú radu o výsledku rokovania výborov o tomto návrhu zákona a aby odôvodnil zároveň aj návrh a stanovisko gestorského výboru. Nech sa páči, pán spravodajca, máte slovo.
P. Paška, predseda NR SR: (2008-01-31):
(Hlasovanie.) 138 prítomných, všetci boli za. Konštatujem, že sme navrhované uznesenie schválili. Poprosím pána poslanca Štefanca, aby uvádzal návrh uznesenia k návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Ukrajinou o podpore a vzájomnej ochrane investícií , tlač 479. Nech sa páči, pán poslanec.
B. Bugár, podpredseda NR SR: (2002-01-29):
Pán spravodajca, nech sa páči, môžete uviesť návrh.
Pčolinský, Peter, podpredseda NR SR (2023-06-14):
Pokiaľ s tým neprestanete, zoberiem vám slovo. Dúfam, že je to jasné.
Glváč, Martin, podpredseda NR SR (2019-10-18):
Pekné ráno, poslankyne v sále nemáme, tak nebudem zdraviť, vážení páni poslanci, teraz môžem povedať, že koaliční, opozičný tu nie je žiadny, otváram štvrtý rokovací deň 51. schôdze Národnej rady. Na dnešnom rokovaní o ospravedlnenie požiadali podpredseda Národnej rady Andrej Hrnčiar a poslanci Gábor Grendel, Miroslav Ivan, Elemér Jakab, Ján Kecskés, Milan Laurenčík, Katarína Macháčková, Stanislav Mizík, Simona Petrík a Ján Podmanický. Vítam aj pani poslankyňu, prajem pekné ráno. Podľa odsúhlasenia zmeny programu pristúpime k druhému čítaniu návrhu poslancov Juraja Blanára, Roberta Fica na vydanie zákona, ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov. Návrh zákona má tlač 1623, spoločná správa výborov 1623a. Nech sa páči, pán poslanec, máte slovo. (Rokovanie o návrhu poslancov Národnej rady Slovenskej republiky Juraja Blanára a Roberta Fica na vydanie zákona, ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov , tlač 1623.)
Jurinová, Erika, podpredsedníčka NR SR (2014-06-26):
S druhou faktickou nebol, odhlásil sa. Tak nech sa páči, pán poslanec Hlina, reakcia na faktickú poznámku.
Paška, Pavol, predseda NR SR (2013-06-28):
(Hlasovanie.) 128 prítomných, 20 bolo za, 73 proti, 34 sa zdržalo, 1 nehlasoval. Návrh sme nepostúpili do druhého čítania. Nebudeme pokračovať v rokovaní o tomto návrhu. Pán podpredseda Národnej rady Ján Figeľ uvedie teraz v prvom čítaní hlasovanie o návrhu poslancov Pavla Abrhana, Pavla Hrušovského, pani poslankyne Moniky Gibalovej a pána poslanca Martina Fronca na vydanie zákona č. 483 o bankách, je to tlač 549. (Hlasovanie o návrhu poslancov Národnej rady Slovenskej republiky Pavla Abrhana, Pavla Hrušovského, Moniky Gibalovej a Martina Fronca na vydanie zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov , tlač 549.)
Hrušovský, Pavol, podpredseda NR SR (2011-09-08):
S faktickou poznámkou na vystúpenie pána poslanca Novotného – pán poslanec Maďarič. Nech sa páči, pán poslanec.
Paška, Pavol, predseda NR SR (2013-02-08):
Ďakujem, pán poslanec. Spravodajcom k vášmu návrhu je pán poslanec Kollár.
Blanár, Juraj, podpredseda NR SR (2022-02-02):
Ďakujem, takže môžeme teda pokračovať, ako som už avizoval, vládnym návrhom zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov . Je to parlamentná tlač 840, návrh na pridelenie výborov je pod číslom 875. Prosím pána ministra pôdohospodárstva a rozvoja vidieka Slovenskej republiky Samuela Vlčana, aby vládny návrh zákona uviedol. Nech sa páči, pán minister.
Mičovský, Ján, poslanec NR SR (2014-03-27):
Ďakujem za slovo, vážený pán predseda. Ďakujem aj pánovi poslancovi Feckovi. Nepôjdem do detailov, nie je to potrebné. Ale mne sa páči, Martin, ten filozofický duch, ktorý si vniesol do svojho vystúpenia, kde inde, ak nie práve pri prírode možno poukázať na to, že tu existujú vyššie úlohy, vyššie ciele, vyššie potreby ako nejaké dohadovanie sa na detailoch, ktoré môžu patriť medzi politikárčenie. Tu naozaj na to nie je priestor. A páči sa mi aj to, že si poukázal na svedomie, a to, že my si stadiaľto, z tejto miestnosti predsa nezoberieme výplatné pásky za to, čo sme tu zarobili a aj čo sme tu zbytočne niekedy aj narozprávali, ale za to, čo sme ozaj reálne zmenili. A to, keď ty poukazuješ na tú možnosť, že v tomto prípade je možné reálne urobiť niečo pre krajinu, ktorá je doslova spojivom nás všetkých a všetkých, ktorých zastupujeme, je tak jasné, že zdá sa mi, že práve ak niekde mali zaznieť takéto filozofické úvahy, za ktoré ti ďakujem, tak toto bol ten najsprávnejší priestor a čas. A ja verím, že to padne na úrodnú pôdu. Nebýva možno zvykom robiť nejako upútavky, ale spomenul si mamona a ja budem mať poobede interpeláciu, kde budem hovoriť o prírode a o tom, ako sa k nej správame. A doslova prečítam len pár slov, ktoré považujem za istú upútavku na tú interpeláciu. Citát z nej je: „Takýto postup nemôže nikoho, kto má záujem hájiť záujmy občanov pri ochrane prírody, nechať ľahostajným. Dôvodom nezmyselných výrubov je to totiž neakceptovateľná zištnosť, ktorá zainteresovaným zahmlieva svedomie i zrak." Bude veľmi dobré, keď možno takéto slová o svedomí a zraku, tak ako si aj ty na to upozornil, nás tu všetkých v tejto sieni spoja. Ďakujem.
Matovič, Igor, poslanec NR SR (2013-02-12):
Pani kolegyňa Gibalová, ja by som chcel zopakovať ešte raz, považujem tvoj návrh za dobrý, budem zaňho hlasovať, tak ako som hlasoval pred rokom a pol za ten predošlý návrh, reagoval som, a teda zdôrazňoval som to preto, lebo, bohužiaľ, kolega Brocka podľa mňa naschvál skresľoval alebo doslova klamal, keď hovoril, že pred rokom a pol si navrhovala zakázať pracovať dôchodcom, to jednoducho nie je pravda. Ani najmenej v tom návrhu sa nikde nespomína, že by si zakazovala pracovať dôchodcom, iba si umožňovala možnosť sa slobodne rozhodnúť zamestnávateľovi, aby sa rozhodol, či si naďalej dôchodcu nechá alebo nenechá. To nie je zákaz pracovať, a preto to nepovažujem za tak výrazný rozdiel medzi jedným a druhým návrhom, lebo aj v tomto prípade je slobodná vôľa síce zamestnanca, v tom prípade bola slobodná vôľa zamestnávateľa, ale de facto to riešilo ten istý problém s tým istým cieľom, aby namiesto dôchodcov hlavne teda v štátnej správe pracovali nezamestnaní alebo teda ľudia, ktorí dnes tú prácu nemajú. A z tohto dôvodu je mi teda jednoducho ľúto, že predtým KDH zabránilo alebo niektorí poslanci KDH zabránili prijatiu tohto návrhu, ktorý rok a pol už platiť mohol a, bohužiaľ, z reakcií poslancov SMER-u dnes vidíme, že tento návrh prijatý nebude, takže vlastne to nebude, že rok a pol zabránili títo poslanci, aby ten návrh platil, ale vlastne na celé toto volebné obdobie, čiže na 5,5 roka alebo koľko dokopy je aj s tým časom, ktorý uplynul.
Plevíková, Zuzana, poslankyňa NR SR (2024-02-23):
Ďakujem za slovo. Pre informáciu vás všetkých, ktorá vám možno ušla. Včera europoslanci zasadali na výbore pre kontrolu rozpočtu v Európskom parlamente a bolo to stretnutie s Komisiou. Teda bola vypočúvaná a rozprávala sa o stave právneho štátu a danej legislatíve. Nevie sa síce, kto ju vyvolal, ale môžeme si teda domyslieť, že kto, ale aj tak dobre. Traja ľudia z Európskej komisie, ktorí boli tohto výboru súčasťou, hovorili o veľmi dobrej spolupráci s vládou Slovenskej republiky a inštitúciami. A teda povedali, že návrhy, ktoré mali a rozporovali, boli aj zapracované prostredníctvom pozmeňujúcich návrhov. Ale europoslanci ako Mihál, pán Mihál a spol. sa zaujímali iba o to, kedy nám zastavia fondy. Toto je tá opozičná politika vašich europoslancov, ktorí sa výboru zúčastnili. Vaši europoslanci sa doslovne riadia heslom čím horšie, tým lepšie. Predsa len sa blížia eurovoľby, však? No hanba, čo dokazujete. Ďakujem.
Simon, Zsolt, poslanec NR SR (2012-12-06):
Ďakujem pekne. Vážený pán minister, no nedá mi, aby som nereagoval na vaše vystúpenie a povedal, že: Viete, čo je drzosť? Za drzosť sa určite dá považovať to, že si vláda a vy kúpite vašu vlastnú pochvalu od sponzora SMER-u za 25 mil. eur. Keď sa vo včerajších novinách dočítam, že majiteľ SCP Mondi Martin Filo v samostatnom zvýšení dane problém nevidí. No, bodaj by videl, keď dostal 25- miliónovú daňovú úľavu na budúce roky! (Potlesk.) Pritom všetky vaše opatrenia na odvody a zvyšovanie dane sa dotknú jednoduchých ľudí. Obyčajný človek v tejto krajine bude zodratý z kože a dostane sa na dlážku len preto, lebo ste prijali takýto smrteľný koktail, ktorý ste urobili. Pritom už dnes hovoríte, že za zachovanie zamestnanosti už nedáte nikomu žiadnu podporu, ale SCP Ružomberok dostal. A nielen to, ale ďaleko viac. Takže to je drzosť, keď za takýchto podmienok minister financií vystúpi a dokáže kritizovať predchodcov, ktorí šetrili na samých sebe rovnako, ako na tom, že zvyšovali dane alebo odvody, ktoré sme boli nútení. Ale my sme rovnakým dielom šetrili aj na výdavkovej stránke štátnej správy, čo vy nerobíte.